**Klinikophold på Ilulissat Sygehus, juni 2017**

**Klinikken**

Ilulissat er et regionshospital der dækker den nordvestlige del af Grønland sammen med mindre sygehuse, hvor der typisk er 1 læge. Der er på Ilulissat to faste læger (Luit og Erik), herudover 4-5 vikarer. Hospitalet fungerer som byens almen praksis samtidig med, at det tager sig af en del kirurgi samt fødsler inkl. sectio.

**Dagens gang**

Du bliver varmt modtaget ved første morgenkonference kl 8.00 (præcis), og hurtigt spurgt, om du har nogle præferencer ifht. patienter/sygdomme, og hvor langt du er kommet på studiet ifht. dine kompetencer. Jeg havde færdiggjort 11. semester og manglede kun 12., som i Odense er et opsamlings-semester, derfor havde jeg haft hele pensum og bad om at se, hvad end der kom ind ad døren.
Ofte er det således, at patienter bookes på dagen til stud.med.-program, men i travle perioder sættes der patienter på et stykke ud i fremtiden, og jeg havde fuldt selvstændigt program fra dag 2. Du kan helt selv afgøre, hvor lang tid du vil have til patienter, hvilke patienter du vil se, samt hvornår du er klar til selvstændigt at se patienter. Jeg var den eneste lægestuderende i juni, hvilket jeg oplevede som en kæmpe fordel. Jeg så meget forskellige sygdomme/problemstillinger hver eneste dag, måske med overvægt af ortopædkirurgi/rheumatologi og gynækologi. Børneundersøgelser kan du deltage i/stå for en gang om ugen. Der er en rigtig god kultur på Ilulissat sygehus om at hjælpe stud.med.’er, der er derfor altid hjælp at hente og du er altid velkommen under forskellige procedurer du gerne vil deltage i. Det gav mig en kæmpe ro, og derfor kom jeg hjem oplært i en del forskellige procedurer: UL-scanning af abdomen og vagina, spiral-anlæggelse, smear-prøvetagning, trykmåling af øjet, anlæggelse af blokader og lokalbedøvelse, bioptering af modermærker osv. Desuden deltog jeg i en fødsel, evakuering af patient i helikopter, gik ligsyn og blev tilbudt at tage med på hjemmebesøg af sundhedsplejersken. Du får en studentertlf. udleveret så du kan ringes op, hvis du ønsker at gå med i vagt (gør det!). De forventer, at du arbejder som det øvrige personale.
Et godt råd: Det kan du sagtens, og derfor skal du stole på dig selv og sige ja til det, du bliver tilbudt at udføre. Jeg anså det som en fordel, at jeg var langt på studiet. Jeg så desværre også en del sørgelige skæbner: 3 bådulykker samt en del vold, og derfor er mit andet råd, at du får sagt fra hvis du ikke ønsker at se dette, eller når du har set nok. (fritaget for vagter!)
Jeg sagde goddag ved at tage chokolade med første dag, som jeg lagde til personalet med en lille ”hej jeg er .. ”-seddel. Jeg bagte kage og boller, da jeg tog derfra.

**Fritid og socialt**

Husk på, at der hele tiden ankommer og rejser personale, derfor er intet ophold som dit eget kommer til at være!
Der er et stærkt sammenhold mellem de danske kollegaer. En gang om ugen havde vi ”krea-mik”, hvor man samles om et eller andet kreativt samt kaffe og kage. Derudover var der mange fælles vandreture i weekenderne, fredags-øl på Hotel Icefjord (kl 17), grillaftener, fællesmiddage osv osv. De grønlandske kollegaer (sygeplejersker og sundhedassistenter) er søde til at invitere på kaffemik, når de har lært dig at kende. Jeg var glad for at have vin med op fra DK, så jeg havde lidt at bidrage med, men det kan fint købes i butikker til lidt dyrere penge.

Vi tog på diverse sejlture og var bl.a. på Diskoøen som vi synes er et **must-see** med hvaler alle vegne og gode vandremuligheder. Vi nåede ikke at se, men blev anbefalet, Eqi og Rhode bay. Min kæreste fiskede en del, deltog i frivilligt arbejde samt gik ture med nogle af de andre ansattes ægtefæller. Carl Elias og Jens Ole sejler gerne. Vi kørte desværre ikke hundeslæde, da det var sommerperiode. Kan anbefale restaurant Hvide Falk, Hotel Icefjord samt restaurant Mamartut.
(spørg personalet, hvor de gode grønlandske buffeter er).

**Kulturelt**

Grønland ændrer sig meget disse år og vil nok fremstå lidt mere udviklet, end man måske regner med. Der er stadig problemer med alkohol, men faktisk drikker den gennemsnitlige dansker mere alkohol pr. år end grønlænderne. Incest er et kæmpe problem, jeg opfattede som endnu ikke fuldt belyst. Grønlændere er et fantastisk folkefærd – stolte, glade, ærlige og meget konfliktsky. At være respektfuld overfor grønlændere og deres sundhedsvæsen indebærer at være varsom med at ville ændre og forbedre for meget. Spørg ind i stedet for at kritisere. Ligeledes skal man under konsultationer kun spørge ind til, hvad der er ro til at udrede. Det er min personlige erfaring.

I lulissat er isfjorden kommet på verdensarvlisten, og er derfor var der en hel del turister.

**Basis-ordbog:**

Hej = allu , farvel = bye, ja = su, nej = naa, jeg forstår = aap, godt = ajjungilak, så er vi færdige = dessa, dygtig = pikkorik, tak = qujanaq. ’p’ udtales som ’b’. ’ll’ som ’sl-” osv., opdag selv flere!

**Transport til/fra lufthavn**

Jeg hørte ikke meget fra hospitalet før jeg ankom, men fik arrangeret transport ved ankomst. De henter dig gerne i lufthavnen, når du ankommer, ligesom de gerne kører dig til lufthavnen igen. Jeg kunne desuden låne en bil til at hente min kæreste.

**Tøj og kittelgrej**

Du får udleveret træsko. Du arbejder i dit eget tøj samt kittel. Jeg brugte bogen ” subjektiv og objektiv” en hel del. Derudover medbragte jeg stetoskop, reflekshammer samt pencillygte.
Lad resten af kittelbøgerne blive hjemme, lægehåndbogen er det du har tid til.

**Bolig**

Du indkvarteres på et fint kollegieværelse og deler køkken og bad med de andre som kan være patienter samt andre kollegaer. Husk en skarp kniv.

Efter 3 uger ankom min kæreste som uden problemer kunne bo hos mig på kollegieværelset. Vi havde desuden selv liggeunderlag samt soveposer med op. Vi sov under myggenet, men var lidt kede af vi ikke tog telt med. (telt kostede 1600kr., måske kunne vi have lånt os frem!)

HUSK – en sovemaske hvis du kommer om sommeren (kunne IKKE købes i byen). Myggespray osv køber du i Ilulissat.

  **Internet**

Der er internet få steder på kollegiegangen. Du må gerne tilgå afdelingens computere udenfor arbejdstider. Youtube og lign. er spærret - har du alligevel adgang, så lad være med at streame konstant, sygehuset betaler for hver enkelt bit internet, og det er meget kostbart.

**Vask**

Du kan vaske i den røde bygning (Funktionærboligen) overfor sygehuset. Det koster 20 kr /vask, som skal byttes til en polet, som du får oppe hos sekretærerne på sygehusets 1. sal. Vaskepulver købes i butikker.

**Mobil**

Jeg betalte 7 kr/sms og 14/min. opkald.

**Indkøb**

Der er flere muligheder for indkøb. Vi købte ind hos Centermarkedet eller Pissifik. I Pissifik kan du få et klubkort, der giver rabat på enkelte varer. Bare bed om at oprette kort og få udleveret en kopi med det samme. Mad er dyrt, og grøntsagerne er hovedsageligt frosne. Til gengæld er fisken ekstrem god og billig, den kan købes på byens ”brættet” der er kommunalt drevet og findes i centrum af byen. Vi oplevede ikke at mangle noget.

Strikke/hæklesager: ”Knud Petersen”. Der er et bibliotek i byen samt en biograf.

**Budget**

Jeg endte med at bruge ca. 3000 kr på mad. Ca. 4500 kr. på oplevelser/restaurantbesøg. Jeg modtog stipendiat fra fakultetet. Der findes en række legater du kan søge, se IMCC Grønlands hjemmeside i god tid.

**Kontakt**

Ilulissat er et fantastisk sygehus, jeg havde et kanon ophold der endte med at blive forlænget til lægevikariat. Du skal være velkommen til at kontakte mig på mail acaning@gmail.com